Marathon-jêmkooksessie beplan | Oudtshoorn Courant
Friday, 04 November 2016, 07:00
Zelma Kriek met haar kleindogter Coco en dogter Rozelle tydens verlede jaar se konfytkook by Calitzdorp-stasie. Foto: Tisha Steyn.
CALITZDORP NUUS - Om 1 000 flesse appelkooskonfyt te kook is omtrent 'n marathonsessie wat tien spanne van tien vrywilligers elk vir twaalf ure lank aan die kook gaan hou.
Hierdie marathon-jêmkooksessie vind vanjaar tydens Calitzdorp se Appelkoosfees op 26 November plaas. Die tien spanne gaan agter tien reusepotte op tien gasbranders sweet om die 1 000 flesse vol te kry.
Elke jaar, wanneer die appelkoosbome op plase rondom die dorp se takke swaar hang van die goue vrugte, kom die inwoners bymekaar vir die Appelkoosfees en die jaarlikse kooksessie. Die mikpunt van 1 000 flesse sal 'n nuwe hoogtepunt wees indien dit bereik word.
"Hierdie is ons jaarlikse jêmkooksessie wat nou ontwikkel het in 'n kitskonfytfabriek om geld in te samel," verduidelik Zelma Kriek van Strooi-kooi Gastehuis, wat die kooksessie saam met Mike Muuren van De Oude Poskantoor restaurant en galery organiseer.
Vir die massa-jêmkokery is 333 kg appelkose en dieselfde hoeveelheid suiker nodig. Dit is genoeg om 1 000 flesse van 375 g elk te vul. In elke konfytpot word 4 kg appelkose en 4 kg suiker op 'n keer 'n uur lank saamgekook. Elke pot se inhoud is genoeg om 12 flesse te vul. Dit beteken dat daar in die kitskonfytfabriek 120 bottels konfyt per uur gekook kan word.
Elkeen van die vrywilligers moet 'n uur lank roer – geen maklike taak nie, want dieselfde Novemberson wat die appelkose rosige wange gee, kan 'n mens looi waar jy in die skrapse skadu van die ou perron 'n konfytpot staan en roer. . . en roer. . .
Enigiemand kan by die spanne inskakel. "Die spanne kompeteer nie met mekaar nie. Daar word by die eenvoudige resep gehou en geen geheime bestanddele word bygevoeg word nie," sê Zelma en lag.
"De Krans wynkelders gaan die appelkose skenk, terwyl Boplaas en 'n paar gawe Calitzdorpers geld geskenk het vir die bottels en sui-ker," sê Kriek.
Ander instansie wat by die projek betrokke raak is Withoek Kelders, De Oude Poskantoor, The Retreat op Groenfontein en Marc and Kirsten de la Rue.
Die konfyt gaan verkoop word teen R50 per bottel en al die geld word aan die Calitzdorp-gemeenskapskas geskenk waaruit nood in die gemeenskap verlig word waar dit benodig word.
Vrywilligers vir die jêmkooksessie kan hul name verskaf aan die personeel by die Calitzdorp Toerismekantoor by 044 213 3775 of info@calitzdorp.co.za
Die jêmkooksessie vorm deel van Calitzdorp se jaarlikse Kersmark onder die prieel by die spoorwegstasie.